C 305/18

Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2022/C 305/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”Rosalia”

PDO-AT-02594

Hakemuksen jättöpäivä: 21.2.2020

1. Rekisteröitävä nimi

Rosalia

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alueen punaviinit valmistetaan Zweigelt- ja Blaufränkisch-lajikkeista. Väriä voidaan kuvata erittäin syväksi tummaksi punaiseksi. Punaviinien aromi muistuttaa hapankirsikoita ja luumuja. Maku on pääosin hedelmäinen ja sille on tyypillistä kohtalainen tanniinipitoisuus. Jäännössokerin määrän tulee olla alle 4,0 g/l. Viinien kypsytys tapahtuu joko terässäiliöissä tai puutynnyreissä. Punaviini voidaan valmistaa myös ”reserve” viinin muodossa. Tällaisen viinin maussa vivahtaa korkeampi alkoholipitoisuus (vähintään 13 tilavuusprosenttia) ja kypsemmät tanniinit.

Myös alueen roseeviinit valmistetaan Zweigelt- ja Blaufränkisch-lajikkeista. Värin voidaan kuvata vaihtelevan lohenpunaisesta vaaleaan kirsikanpunaiseen. Roseeviinien maulle ja aromille on luonteenomaista punaiset marjat (punaviinimarjat, vadelma) eikä viineissä maistu tanniineja. Jäännössokeripitoisuuden on vastattava kuivan viinin vaatimuksia. Tärkeä osa SAN-nimityksen ”Rosalia” roseeviinien makuprofiilia on eloisa hapokkuus. Roseeviinit kypsytetään pääasiassa terässäiliöissä, vähäisemmässä määrin myös puutynnyreissä.

Yleiset analyyttiset ominaisuudet Kokonaisalkoholipitoisuus enintään (til-%) 15 Todellinen alkoholipitoisuus vähintään (til-%) 12 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (milligrammaa/litra) 150

5. Viininvalmistusmenetelmät

a. Olennaiset viininvalmistusmenetelmät

-

b. Enimmäistuotokset

10 000 kilogrammaa rypäleitä hehtaaria kohden

6. Rajattu maantieteellinen alue

Rosalia-viininviljelyalue muodostuu Mattersburgin hallintoalueesta.

7. Pääasiallinen rypälelajike / pääasialliset rypälelajikkeet

Blaufränkisch – Frankovka

Zweigelt – Blauer Zweigelt

Zweigelt – Rotburger

8. Yhteyden/yhteyksien kuvaus

Suojatun alkuperänimityksen ”Rosalia” viljelyalue sijaitsee Rosalia-vuoriston itärinteillä, jotka levittäytyvät Ala-Itävallan ja Burgenlandin osavaltioiden välistä rajaa pitkin itäisessä Itävallassa.

Ilmasto: SAN-nimityksen ”Rosalia” viljelyalue on osa Pannonian tasankoa (laaja tasanko eteläisessä Keski-Euroopassa, jonka läpi kulkee Tonava-joen keskijuoksu ja Tisza-joen alajuoksu). Pannonian tasangolle on ominaista kuivat, kuumat kesät sekä kylmät, kuivat talvet.

Maaperä: Suojatun alkuperänimityksen ”Rosalia” viljelyalue koostuu lounaassa kiteisestä kivestä ja koillisessa Wienin altaan yhä nuoremmista neogeenikauden sedimenteistä. Nämä sedimentit ovat entisen meren, joka huuhtoi Rosalia-vuorten juuria 12–16 miljoonaa vuotta sitten, tuomia kerrostumia. Pohjoisessa ja koillisessa näihin sedimentteihin yhdistyy kaistale, joka koostuu pääasiassa hiekkakerrostumista.

Yhteys: Toisin kuin maaperäolosuhteet, joilla on vain pieni vaikutus näiden viinien makuun ja luonteeseen, ilmasto on hyvin tärkeässä roolissa SAN-nimityksen ”Rosalia” viinien ominaismaun synnyssä. Rypäleet kypsyvät päivän lämmössä, mikä mahdollistaa kyseisille köynnöslajikkeille luonteenomaisen hapankirsikoiden ja luumujen maun kehittymisen. Viileät yöt sitä vastoin synnyttävät primaariaromeja (sokerin sijaan), mikä antaa viinille luonteenomaisen hedelmäisyyden ja kohtalaiset tanniinit.

SAN-nimityksen ”Rosalia” viinien alueella käytetään myös Itävallalle tyypillistä viinitarhojen viljelymenetelmää. Viiniköynnöksiä hoidetaan pääasiassa käsin (leikkaus, latvustojen hoito, terttuharvennus jne.). Viinien tuotanto- ja kypsytystapa on myös samankaltainen valtaosan itävaltalaisia tiloja kanssa. Siksi viljely- ja varastointimenetelmät vaikuttavat viinien luonteeseen ja makuun paljon vähemmän kuin maantieteelliset ja ennen kaikkea ilmastotekijät.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Alkuperänimitystä ”Rosalia” on käytettävä yhdessä perinteisen nimityksen ”DAC” tai ”Districtus Austriae Controllatus” kanssa.

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Kaikkien SAN-viinien osalta Itävallan viinilaissa säädetään, että SAN-viinin tuotannon on tapahduttava sillä viininviljelyalueella (SMM-alkuperäalue), jolla SAN-alue sijaitsee, tai viereisellä viininviljelyalueella. Siksi Itävalta käyttää yleisesti asetuksen (EU) 2019/33 5 artiklassa säädettyä poikkeusta.

Suojatulla alkuperänimityksellä ”Rosalia” varustettujen viinien tuotannolle on asetettu lisäedellytyksiä: tuotanto ei saa tapahtua alkuperäalueen ulkopuolella ilman Burgenlandin alueellisen viinikomitean hyväksyntää. Tällainen hyväksyntä voidaan myöntää erityisesti, jos tuottajan viinitarhat sijaitsevat Rosalia-alueella ja viini tuotetaan tämän alueen ulkopuolella sijaitsevissa tuottajan tiloissa tai jos tuottajan, jolla on Rosalia-alueen ulkopuolella sijaitsevia tiloja, ja kyseisellä alueella sijaitsevien viinitarhojen omistajien välillä on lohkosopimuksia.

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Itävallan viinilaissa ei säädetä SAN-viinien pullottamista koskevista yleisistä säännöistä.

Suojatulla alkuperänimityksellä ”Rosalia” varustettujen viinien pullotuksessa vahvistetaan seuraavat edellytykset, jotta voidaan varmistaa SAN-viinien ”Rosalia” laatu ja ominaisuudet: Pullotusta ei saa suorittaa alueen ulkopuolella ilman Burgenlandin alueellisen viinikomitean hyväksyntää. Tällainen hyväksyntä voidaan myöntää erityisesti, jos pullottajalla on tilat sekä SAN-nimityksen ”Rosalia” alueella että sen ulkopuolella.

Linkki eritelmään

https://info.bmlrt.gv.at/themen/landwirtschaft/landwirtschaft-in-oesterreich/pflanzliche-produktion/wein/Weinherkunft.html

(1) EUVL L 347, 20.12.2013, s. 671.